CELEX: C2007/211/78
Language: hu
Date: 2007-09-08 00:00:00
Title: T-237/07. sz. ügy: 2007. június 26-án benyújtott kereset – CityLine Hungary kontra az Európai Közösségek Bizottsága

8.9.2007   
            
            
               HU
            
            
               Az Európai Unió Hivatalos Lapja
            
            
               C 211/41
            
         2007. június 26-án benyújtott kereset – CityLine Hungary kontra az Európai Közösségek Bizottsága
   (T-237/07. sz. ügy)
   (2007/C 211/78)
   Az eljárás nyelve: magyar
   Felek
   
      Felperes: CityLine Hungary Kft. (Vecsés, Magyarország) (képviselő: Menyhei Á. ügyvéd)
   
      Alperes: az Európai Közösségek Bizottsága
   Kereseti kérelmek
   
               —
            
            
               Az Elsőfokú Bíróság semmisítse meg a 2007. március 30-án meghozott és az Európai Unió Hivatalos Lapjában2007. április 4-én kihirdetett 375/2007 bizottsági rendelet 2c. cikkének (1) bekezdését, és
            
         
               —
            
            
               kötelezze az alperest a jelen eljárással kapcsolatos költségek – ideértve az ügyvédi munkadíjat – megfizetésére.
            
         Jogalapok és fontosabb érvek
   A felperes a 375/2007/EK rendelettel (1) módosított 1702/2003/EK rendelet 2c. cikk (1) bekezdését támadja. Ezen cikk a tagállamokban lajstromba vett bizonyos légi járművek folyamatos működésével foglalkozik.
   A felperes, aki különféle termékek légi úton történő fuvarozását végzi, azt állítja, hogy a 375/2007/EK rendelet megtámadott rendelkezései által közvetlenül és egyénileg érintett.
   A kereset indokolásában a felperes azt állítja, hogy a 375/2007/EK rendelet 2c. cikke a jogbiztonság általános jogelvébe ütközik. A felperes szerint a megtámadott rendelet a légi járművek üzemeltethetőségének feltételét múltban bekövetkezett eseményhez, nevezetesen az adott tagállam Uniós csatlakozásáig történő lajstromba vételhez köti, amely körülmény jelen esetben nyilvánvalóan nem volt előre látható az érintett személyi kör részére.
   Továbbá a felperes úgy véli, hogy a 375/2007/EK rendelet megtámadott cikke az EK 5. cikkben meghatározott arányosság elvébe ütközik. Ezzel kapcsolatban a felperes azt állítja, hogy aránytalan korlátozást jelent a megtámadott előírás azon személyek tekintetében, amelyek légi járművei a csatlakozást követően kerültek tagállami lajstromba vételre. Ezen cikk a légi biztonság szempontjából irreleváns és szükségtelen előírásokat és feltételrendszert vezet be és ezzel az EK-Szerződésben foglalt célok eléréséhez szükséges mértéket túllépi.
   
      (1)  A légi járművek és kapcsolódó termékek, alkatrészek és berendezések légialkalmassági és környezetvédelmi tanúsítása, valamint a tervező és gyártó szervezetek tanúsítása végrehajtási szabályainak megállapításáról szóló 1702/2003/EK rendelet módosításáról szóló 2007. március 30-i 375/2007/EK bizottsági rendelet (HL L 94., 32. o.).